नई दिल्‍ली [जागरण स्‍पेशल]। 80 वर्ष पूर्व भारतीय राष्‍ट्रीय कांग्रेस का मुखपत्र कहा जाने वाला नेशनल हेराल्‍ड भले ही आज अपनी दुर्दशा पर आंसू बहा रहा हो, लेकिन उसका अतीत बहुत गौरवशाली रहा है। इसकी बुनियाद खुद पंडित जवाहरलाल नेहरू ने रखी थी। तब शायद उनको यह अंदाजा नहीं रहा होगा कि जिस अखबार का वह श्री गणेश कर रहे हैं उसकी इतनी दुर्दशा होगी। फिलहाल इसको लेकर कानूनी दांवपेंच को दौर बदस्तूर जारी है। इस मामले में आया हाईकोर्ट का ताजा फैसला कांग्रेस के लिए बड़ी समस्या माना जा रहा है। हाईकोर्ट के ताजा फैसले में कांग्रेस के अध्यक्ष राहुल गांधी, सोनिया गांधी और ऑस्कार फर्नांडिस द्वारा वर्ष 2011-12 में दायर किए गए आयकर रिटर्न की फाइल दोबारा खोलने के निर्देश दिए हैं। लेकिन इस फैसले से पहले भी कई बार कांग्रेस की नैया इस मामले में हिचकोले खाती रही है। यह कहना गलत नहीं होगा कि नेशनल हेराल्‍ड का मामला कांग्रेस के लिए गले की फांस बन चुका है।